XXI pasaulio futbolo čempionatas
XXI pasaulio futbolo čempionatas – 21 kartą vykęs aukščiausio lygio futbolo čempionatas. 11 kartą surengtas Europos žemyne. Šis pasaulio futbolo čempionatas vyko Rusijoje 2018 m. birželio 14–liepos 15 d. Tai yra pirmas kartas, kai pasaulio čempionatas vyko Rytų Europoje ir Rusijoje, bei pirmą kartą Lietuvos kaimynystėje (Kaliningrade). Apytiksliais paskaičiavimais čempionato surengimo išlaidos atsiėjo 11,7 mlrd. JAV dolerių, o tai reiškia, jog šis pasaulio čempionatas buvo brangiausias istorijoje, tačiau ne ką daugiau nei 2014 m. Brazilijos išlaidos, jos siekė 11,6 mlrd. JAV dolerių. Tai pirmasis pasaulio futbolo čempionatas, kuriame kaip pagalba teisėjams buvo panaudota vaizdo kartojimų sistema (VAR). Čempionate rungtyniavo 32 rinktinės, iš kurių 20 dalyvavo praėjusiame čempionate. Islandijai ir Panamai tai buvo pirmas kartas. Iš viso buvo sužaistos 64 rungtynės 12-oje stadionų 11-oje šalies miestų. Čempionais antrą kartą (po 20 metų pertraukos) tapo prancūzai, finale 4–2 nugalėję kroatus. Tai buvo pirmas Kroatijos finalas. Toks rezultatas reiškė, jog pasaulio futbolo čempionatą ketvirtą kartą paeiliui laimėjo Europos komanda; 2006 m. čempionatą laimėjo Italija, 2010 m. – Ispanija, o 2014 m. – Vokietija.